На основу члана 32. Закона о локалној самоуправи („Службени гласник РС“, број 129/2007, 83/2014 - др. закон, 101/2016 – др. закон и 47/2018), члана 38. Закона о удружењима („Службени гласник РС“, број 51/2009, 99/2011 - др. закон и 44/2018 – др. закон), Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018) и члана 40. и члана 152. Статута општине Владичин Хан („Службени гласник Града Врања“, бр. 4/2019), Скупштина општине Владичин Хан,на седници одржаној 07.04.2019. године, доноси

**Правилник**

**о начину, критеријумима и поступку доделе средстава из буџета општине Влaдичин Хан за подстицање пројеката од јавног интереса које реализују удружења**

**I ОСНОВНЕОДРЕДБЕ**

**Садржина Правилника**

**Члан 1.**

Овим Правилником ближе се уређују услови, критеријуми, начин, поступак доделе, као и начин и поступак враћања средстава за подстицање пројеката или недостајућег дела средстава за финансирање пројеката (удаљем тексту: пројекат) које реализују удружења, средствима из буџета општине Владичин Хан, а који су од јавног интереса.

**Примена Правилника**

**Члан 2.**

Право учешћа на јавном конкурсу имају удружења која су регистрована на територији општине Владичин Хан, односно друге општине или града Републике Србије, с тим да пројектне активности реализују на територији општине Владичин Хан.

**Пројекат и Програм**

**Члан 3.**

Општина Владичин Хан подстиче пројекте које реализују удружења, а који су од јавног интереса у складу са одредбама овог правилника и аката општине Владичин Хан донетих у складу са одредбама закона и овог правилника: Правилник о утврђивању јавног интереса и Одлуке о приоритетним областима од јавног интереса.

Општина Владичин Хан у подстицању пројеката које реализују удружења учествује у границама средстава одобрених за ту намену у буџету Општина Владичин Хан на основу одлуке о буџету Општина Владичин Хан за годину у којој се та средства додељују.

Пројекат нарочито садржи: област у којој се реализује, опис стања у области и уочених проблема чијем решавању ће пројекат допринети, јасно дефинисан циљ, односно шта се жели постићи спровођењем пројекта, територију на којој ће се пројекат реализовати, трајање пројекта, врсту и обим активности које ће се спроводити током пројекта, предвиђени број директних и индиректних корисника пројекта са описом циљне групе и њихових потреба, укупан број лица који је потребан за извођење пројекта.

 Реализација пројекта не може трајати краће од 3 месеца.

Општина Владичин Хан може подстицати и програме удружења која реализују програм свог рада на територији Општина Владичин Хан у конкретној години, ако су корисници програмских активности удружења особе са инвалидитетом са територије Општина Владичин Хан које су уједно и чланови удружења, а програмске активности се спроводе у циљу већег укључивања ових чланова удружења у друштвене токове на територији Општина Владичин Хан. У том случају, ова удружења приликом пријаве на јавни конкурс, у оквиру конкурсне документације подносе и свој план и програм за конкретну годину, са прегледом програмских активности које ће спровести у циљу већег укључивања својих чланова у друштвене токове на територији Општина Владичин Хан.

Намена средстава из буџета Општина Владичин Хан за подстицање пројеката удружења од јавног интереса

**Члан 4.**

Средства из буџета Општина Владичин Хан за подстицање пројеката удружења намењена су за реализацију пројеката који су од јавног интереса за Општину Владичин Хан.

Средства из става 1.овог члана опредељују се Одлуком о буџету Општина Владичин Хан за сваку буџетску годину.

Средства из става 1.овог члана додељују се на основу јавног конкурса.

Висина средстава из става 1.овог члана опредељује се у апсолутном износу, у распону од минималних до максималних средстава по пројекту.

**Члан 5.**

Из Буџета Општине Владичин Хан неће се финансирати:

Пројекти са комерцијалним ефектима

Пројекти који су претходних година већ били финансирани средствима из буџета општине/града а нису реализовани

Пројекти који заговарају насиље, нетолерантност или било коју врсту дискриминације, и др.

**Члан 6.**

Јавни конкурс расписује се за подстицање пројеката у областима од јавног интереса на територији Општина Владичин Хан.

Шире области од јавног интереса утвдиће се на начин прописан правилником којим се утврђује јавни интерес.

Tеме јавног конкурса/приоритетне области од јавног интереса за сваки посебан јавни конкурс биће установљене на основу усвојене одлуке Општина Владичин Хан о приоритетним областима од јавног интереса за наредне две године.

Одлуку Општине Владичин Хан о темама јавног конкурса/приоритетним областима од јавног интереса из става 3.овог члана доноси Општинско веће Општина Владичин Хан.

**II ПОСТУПАК ЗА ДОДЕЛУ СРЕДСТАВА**

**Годишњи план јавних конкурса**

**Члан 7.**

Годишњи план расписивања јавних конкурса усваја Општинско веће Општине Владичин Хан најкасније до 31.децембра текуће године за наредну годину, док ког рока План мора бити објављен на званичној интернет страници и огласној табли Општине Владичин Хан и исти достављен Канцеларији за сарадњу са цивилним друштвом.

**Покретање поступка доделе средстава из буџета за подстицање пројеката удружења**

**Члан 8.**

Поступак доделе средстава из буџета Општина Владичин Хан за подстицање пројеката удружења покреће и спроводи Комисија за доделу средстава удружењима за финансирање и суфинансирање пројеката од јавног интереса у Општини Владичин Хан (у даљем тексту: Комисија).

Комисију из става 1.овог члана образује Општинско веће Општине Владичин Хан.

Општинска управа Општине Владичин Хан обезбеђује услове за рад Комисије.

**Састав Комисије**

**Члан 9.**

Комисију из члана 7.овог правилника чине председник и 2 члана.

Комисију чине представници запослених или радно ангажованих по другом основу у органима Општине Владичин Хан.

Чланови Комисије не добијају накнаду за свој рад.

Као чланови Комисије могу бити именована и лица представници стручне јавности.

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем јавног конкурса (Изјава о непостојању сукоба интереса).

Именовано лице не може предузимати радње у својству члана Комисије пре него што потпише Изјаву из става 5.овог члана.

Сукоб интереса постоји ако члан комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем, или у односу на та удружења има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Општинско веће одлучује у сваком случају посебно, а када утврди сукоб интереса, именоваће у Комисију новог члана као замену.

Ближа садржина Изјаве из става 5.овог члана и ближи поступак у коме се води рачуна о непостојању сукоба интереса уређени су у Прилогу 1.овог правилника, који чини његов саставни део.

**Јавни конкурс**

**Члан 10.**

Општинско веће, на предлог Комисије из члана 7. овог правилника,сваке године доноси одлуку о расписивању јавног конкурса за доделу средстава или недостајућег дела средстава за финансирање пројеката из буџета Општине Владичин Хан, у складу са важећом Одлуком о приоритетним областима од јавног интереса за текући период.

Јавни конкурс се расписује једном годишње, најкасније до 1. фебруара текуће године.

Јавни конкурс траје минимум 15, а максимално 30 дана.

Јавни конкурс се, без одлагања по његовом расписивању, објављује на званичној интернет страници Општине Владичин Хан,огласној табли Општине Владичин Хан, на локалним медијима и на порталу е-Управа.

Текст јавног конкурса садржи:

* Предмет јавног конкурса;
* Једну или неколико сродних приоритетних области од јавног интереса;
* Ко може бити учесник конкурса - критеријуме које удружење предлагач пројекта мора да испуни;
* Обим средстава која се додељују, и то минимални и максимални износ;
* Начин пријављивања на конкурс;
* Преглед конкурсне документације коју је потребно доставити, уз попуњен образац предлога пројекта;
* Трајање пројекта;
* Критеријуме бодовања - основне и допунске критеријуме који су специфични за одређену област, а чијом применом се врши вредновање пријављених пројеката;
* Ближа упутства о условима за подношење пријава и критеријумима за доделу средстава;
* Место и рок за подношење пријава;
* Рок за доношење одлуке о избору пројеката;
* Жалбени рок;
* Начин објављивање одлуке о избору пројеката;
* Друге потребне елементе.

Средства која нису расподељена на јавном конкурсу, биће пренамењена.

Изузетно од става 2.овог члана, ако се на основу расписаног јавног конкурса не расподеле сва планирана средства, јавни конкурс се може расписати и више пута.

**Конкурсна документација**

**Члан 11.**

Конкурсна документација садржи:

* Попуњен Образац за пријаву на јавни конкурс (Прилог2);
* Попуњен образац предлога пројекта (Прилог 3);
* Попуњен образац буџета пројекта (Прилог 4);
* Попуњен образац наративног буџета пројекта (Прилог 5);
* Писмене изјаве партнера о сарадњи на пројекту, ако се пројекат реализује на тај начин;
* Изјаву сагласности да Комисија за потребе поступка јавног конкурса може извршити увид, прибавити и обрадити личне податке о чињеницама о којима се води службена евиденција;

 - Другу документацију која је, по процени удружења предлагача пројекта/учесника конкурса,

од значаја за доделу средстава

Комисија, по службеној дужности, утврђује да ли је удружење предлагач пројекта/учесник конкурса уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Удружење предлагач пројекта/учесник конкурса предлог пројекта доставља на српском језику.

**Пријава на јавни конкурс**

**Члан 12.**

Удружење предлагач пројекта/учесник конкурса подноси пријаву Комисији у току трајања конкурса.

Пријаве на конкурс подносе се Комисији на посебним обрасцима који су саставни део конкурсне документације и чине саставни део овог правилника, у складу са ставом 1.члана 10. oвог правилника. Пријаве на конкурс подносе се у електронској форми или у пошиљци предатој пошти, и то најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

Удружење предлагач пројекта/учесник конкурса може поднети само једну пријаву на јавни конкурс, са једним предлогом пројекта.

**Критеријуми за избор пројеката**

**Члан 13.**

Комисија оцењује пријаве пристигле у складу са условима конкурса, према критеријумима прописаним овим правилником.

Оцена и избор пројеката који ће се финансирати средствима из буџета Општине Владичин Хан врши се применом следећих основних критеријума:

|  |  |  |
| --- | --- | --- |
| **Критеријуми** | **Објашњење критеријума** | **Број бодова** |
| Релевантност пројекта за стратешко опредељење Општине Владичин Хан | Да ли је и у којој мери је пројекат стратешки утемељен, односно у складу са важећим стратешким опредељењем Општине Владичин Хан? | 25 |
| Дефинисани циљеви пројекта, циљна група и корисници пројекта, број директних и индиректних корисника пројекта и њихове потребе  | Да ли су циљеви пројекта јасно дефинисани, достижни у предвиђеном времену трајања пројекта и да ли недвосмислено представљају решење уочених проблема у локалној заједници, односно могу да задовоље јавни интерес?Да ли су циљна група и корисници јасно дефинисани?Да ли је представљена процена броја директних и индиректних корисника пројекта?У ком обиму ће потребе циљне групе и корисника пројекта бити задовољене – обим задовољења јавног интереса? | 20 |
| Одрживост пројекта  | Да ли је ће се активности пројекта наставити и после финансирања пројекта средствима из буџета Општине Владичин Хан и на који начин ће се спроводити и финансирати активности пројекта по престанку финансирања средствима из буџета Општине Владичин Хан?Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се финансирати/суфинансирати средствима из Општине Владичин Хан?  | 10 |
| Очекивани резултати и ефекти пројекта  | Да ли су резултати и ефекти пројекта мерљиви?Да ли ће очекивани позитивни ефекти бити далекосежни – у ком року се очекују позитивни ефекти на директне и индиректне кориснике пројекта? | 10 |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?Да ли су трошкови пројекта реални?Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове - Да ли је однос између процењених трошкова и очекованих резултата и ефеката задовољавајући? | 10 |
| Суфинансирање пројекта из других извора  | Да ли је удружење предлагач пројекта/учесник конкурса обезбедило сопствено новчано учешће или други вид учешћа и/или суфинансирање пројекта из других извора? | 15 |
| Претходно искуство и капацитети подносиоца пријаве | Преглед реализованих пројеката у претходном периоду.Преглед реализовних пројеката у вези са темом конкурса.Финансијски, техники и људски капацитети.  | 10 |
| **УКУПНО:**  |  | **100** |

Општина Владичин Хан може, приликом расписивања јавног конурса, утврдити и допунске критеријуме који су специфични за одређену област, укључујући следеће допунске критеријуме:

* Обезбеђено партнерство (да ли удружење предлагач пројекта/учесник конкурса има обезбеђено партнерство са неким од актера из приватног, јавног или невладиног сектора за потребе спровођења пројекта, са јасно дефинисаним међусобним правима и обавезама у вези пројектних активности);
* Иновативност пројектне идеје;
* Друге допунске критеријуме, у складу са потребама задовољења јавногинтереса.

**Поступак одлучивања**

**Члан 14.**

Ради потпунијег сагледавања квалитета предлога пројеката, Комисија може тражити појашњења предлога пројекта и/или обавити интервју са удружењем предлагачем пројекта/учесником конкурса, као и предложити корекцију предлога пројекта.

Чланови комисије појединачно бодују сваки пројекат на основу критеријума из члана 12. овог правилника. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова и који није подржала већина чланова Комисије неће бити предмет избора за доделу средстава из буџета општине Владичин Хан.

О спроведеном поступку јавног конкурса Комисија води записник.

Комисија, у складу са условима јавног конкурса и критеријумима из члана 12. овог правилника, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из буџета општине Владичин Хан, са наведеним износима новчаних средстава, и исти доставља Општинском већу најкасније 30 дана од дана истека рока за подношење пријаве на јавни конкурс.

Прелиминарна листа из става 5. овог члана објављује се на званичној интернет страници и огласној табли општине Владичин Хан и на порталу е-Управа, без одлагања по достављању предлога одлуке о избору пројеката који ће се финансирати или суфинансирати из буџета општине Владичин Хан Општинском већу.

Удружење предлагач пројекта/учесник конкурса има право увида у поднете пријаве и приложену документацију у року од три радна дана од дана објављивања прелиминарне листе из става 5. Овог члана.

На прелиминарну листу из става 5. овог члана удружења учесници конкурса имају право приговора у року од осам дана од дана њеног објављивања.

Одлуку о приговору, која мора бити образложена, Комисија доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Владичин Хан у року од 3 дана од доношења одлуке о приговору и подноси га Општинском већу.

Одлуку о избору пројеката доноси Општинско веће, на основу записника о спроведеном јавном конкурсу и коначног предлога одлуке Комисије, у року од 8 дана од дана подношења коначног предлога одлуке од стране Комисије.

Одлука из става 11. овог члана објављује се на званичној интернет страници и огласној табли општине Владичин Хан и на порталу е-Управа, без одлагања по њеном доношењу.

**III КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОЈЕКАТА**

**Средства из буџета за финансирање и суфинансирање пројеката удружења од јавног интереса**

**Члан 15.**

Средства која се одобре за реализацију пројеката јесу наменска средства и могу се користити искључиво за реализацију конкретног пројекта од јавног интереса и у складу са уговором који се закључује између општине Владичин Хан и удружења корисника средстава.

Пренос средстава из става 1.овог члана врши се у складу са прописима којима се уређује пренос средстава и отварање рачуна корисника јавних средстава.

Удружење корисник средстава дужно је да, пре закључења уговора, отвори посебан наменски рачун код Управе за трезор, како би се буџетска средства за реализацију пројекта од јавног интереса пренела на тај рачун и користила са тог рачуна.

Удружење корисник средстава дужно је да, пре склапања уговора о додели средстава, достави Комисији:

* Изјаву да средства за реализацију одобреног пројекта нису на други начин већ обезбеђена;
* Изјаву о непостојању сукоба интереса;
* Интерни акт о антикорупцијској политици;
* Ревидирани буџет и ревидирани наративни буџет пројекта у складу са одобреним средствима;
* Одговарајући инструмент обезбеђења.

Са удружењем неће бити закључен уговор у случају да документацију из става 3.овог члана не достави у предвиђеном року.

**Уговор о додели средстава**

**Члан 16.**

Председник општине закључује са удружењем уговор о додели средстава из буџета општине Владичин Хан најкасније у року од 15 дана од дана коначности одлуке о избору пројеката који ће се финансирати или суфинансирати из буџета општине Владичин Хан.

Уговором се уређују међусобна права, обавезе и одговорности уговорених страна, и нарочито садржи следеће елементе:

* Назив одобреног пројекта;
* Утврђен предмет пројекта;
* Време реализације пројекта;
* Висину додељених средстава из буџета општине Владичин Хан за реализацију пројекта;
* Укупну вредност пројекта;
* Процентуално учешће удружења корисника средстава у укупној вредности пројекта или средстава из других извора, уколико су ова средства обезбеђена;
* Начин обезбеђења и преноса средстава;
* Инструменти обезбеђења за случај ненаменског трошења средстава обезбеђених за реализацију пројеката, односно за случај неизвршења уговорне обавезе - предмета пројеката;
* Начин повраћаја неутрошених средстава;
* Међусобна права, обавезе и одговорности уговорених страна;
* Начин праћења реализације пројекта;
* Обавезе носиоца пројекта у погледу реализације и подношења извештаја о реализацији пројекта;
* Услове за раскид уговора пре истека времена на који је закључен;
* Права и обавезе уговорних страна у случају раскида уговора пре истека времена на који је закључен;
* Начин решавања спорова.

Одобрени пројекат, са свим прилозима, саставни је део уговора.

**Праћење реализације пројеката**

**Члан 17.**

Поступак праћења реализације пројеката удружења за које су одобрена средства у складу са овим правилником спроводи Комисија из члана 7. овог правилника.

Праћење спровођења пројекта и контрола његове реализације обухвата:

* Обавезу удружења корисника средстава да обавештава Комисију о реализацији пројеката, у роковима одређеним уговором, достављањем периодичних и завршних извештаја;
* Прегледање извештаја од стране Комисије;
* Мониторинг посете представника Комисије и непосредан увид у реализацију одобреног пројекта;
* Обавезу удружења корисника средстава да омогући Комисији да изврши увид у сву потребну документацију;
* Прикупљање информација од корисника пројекта у непосредном контакту са Комисијом;
* Друге активности предвиђене уговором.

Праћење може обухватити и ревизију овлашћеног ревизора, уколико је то предвиђено конкурсним условима и уговором.

Општинско веће може ангажовати и стручњаке за поједине области ради оцене и припреме анализе о успешности, квалитету и остварењу циљева пројеката који се реализују.

Удружење корисник средстава дужно је да Комисији из члана 7. овог правилника и стручњацима ангажованим за оцену успешности пројеката из става 4. овог члана омогући праћење реализације пројекта и увид у сву потребну документацију, у сваком тренутку.

**Мониторинг посета**

**Члан 18.**

У циљу праћења реализације пројеката, Комисија реализује мониторинг посете.

Под мониторинг посетом сматра се: посета удружењу кориснику средстава, одржавање састанака Комисије са овлашћеним представницима удружења корисника средстава, присуство одређеним догађајима и манифестацијама или другим пројектним активностима које удружење корисник средстава спроводи у склопу реализације пројеката, о чему је удружење корисник средстава у обавези да благовремено, писменим путем поштом или путем е-маила, обавести Комисију о времену и месту реализације активности на пројекту, и др.

Мониторинг посета може бити најављена или ненајављена.

За пројекте чије је трајање дуже од шест месеци и чија је вредност одобрених средстава већа од 500.000,00 динара, Комисија реализује најмање једну мониторинг посету у току трајања пројекта, односно најмање једном годишње.

**Извештај о мониторинг посети**

**Члан 19.**

Комисија израђује извештај о мониторинг посети из члана 17.овог правилника у року од десет дана од дана спроведене посете.

Поред извештаја из става 1.овог члана, Комисија израђује и препоруке за отклањање недостатака и рокове за њихову реализацију и упућује их удружењу кориснику средстава.

**Прерасподела одобреног износа средстава**

**Члан 20.**

Удружење корисник средстава може, у изузетним ситуацијама у току реализације пројекта, да тражи сагласност Комисије за прерасподелу средстава за реализацију планираних активности у оквиру одобреног пројекта.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава може се извршити тек након добијања писмене сагласности или потписивањем анекса уговора са председником општине Владичин Хан.

**Извештавање**

**Члан 21.**

Удружење корисник средстава дужно је да Комисији подноси периодичне и завршне наративне и финансијске извештаје о реализацији пројекта, у роковима предвиђеним закљученим уговором.

Периодични извештај се доставља квартално, осим у случају када пројекат не траје дуже од шест месеци и тада се периодични извештај доставља једном у току трајања пројекта.

Завршни наративни и финансијски извештај достављају се најкасније 30 дана по истеку трајања пројекта.

Периодични и завршни наративни извештај садржи:

* Детаљан опис активности и резултата реализације пројекта у односу на планиране активности дефинисане уговором, како би се могла извршити процена успешности од стране Комисије;
* Образложење за свако одступање од пројекта, и
* Преглед корективних мера чије се предузимање планира од стране удружења корисника средстава.

Периодични и завршни финансијски извештај из става 1.овог члана садржи:

* Приказ буџета, који је саставни део уговора, са прегледом свих трошкова који су настали током извештајног периода, као и
* Целокупну документацију која оправдава настале трошкове.

Контролу финансијског извештаја спроводи Одељење за буџет и финансије.

Контролу наративног извештаја спроводи Комисија.

Удружење корисник средстава из буџета општине Владичин Хан најмање једанпут годишње чини доступним јавности извештај о свом раду и обиму и начину стицања и коришћења тих средстава, при чему је дужно да јасно назначи да је реализацију конкретног пројекта подржала општина Владичин Хан.

У случају да удружење корисник средстава не поднесе извештаје о реализацији пројекта из става 1. овог члана, губи право учешћа на јавном конкурсу за доделу средстава из буџета општине Владичин Хан за подстицање пројеката удружења од јавног интереса у наредне две године.

**Прегледање и процена извештаја**

**Члан 22.**

Надлежни органи из члана 20. овог правилника разматрају периодичне и завршне наративне и финансијске извештаје.

Прегледом финансијских извештаја Одељење за буџет и финансије утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезама и/или без припадајуће рачуноводствене документације неће бити признати, о чему се удружење корисник средстава обавештава писаним путем.

Прегледом наративног извештаја Комисија остварује увид и врши процену квалитета и успешности пројекта у смислу реализације постављених циљева.

О извршеној процени финансијских и наративних извештаја, Комисија обавештава удружење корисника средстава.

Удружење корисник средстава, на захтев Комисије, доставља допуну и додатно објашњење навода изнетих у извештајима, у року одосам дана од пријема захтева Комисије за доставу допуне документације.

Обрасци за достављање периодичних и завршних наративних и финансијских извештаја чине саставни део овог правилника (Прилог 6 и Прилог 7).

**Сукоби нтереса код удружења корисника средстава**

**Члан 23.**

Удружење корисник средстава предузима све потребне мере у циљу избегавања сукоба интереса приликом коришћења наменских средстава и одмах по сазнању обавештава Комисију из члана 7. овог правилника о свим ситуацијама које представљају или би могле довести до сукоба интереса, у складу са законом.

Сукоби нтереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења кориснику средстава, а на штету јавног интереса и то услучају породичне повезаности, економских интереса или другог заједничког интереса са тим лицем.

Сваки сукоб интереса Комисија из члана 7. овог правилника посебно разматра и може од удружења корисника средстава затражити сва потребна обавештења и документацију.

У случају утврђеног постојања сукоба интереса у спровођењу уговора, Комисија ће затражити од удружења корисника средстава да без одлагања, а најкасније у року од 30 дана, предузме одговарајуће мере.

Не сматра се сукобом интереса када удружење корисник средстава спроводи пројекат који је усмерен на чланове удружења као кориснике пројекта који припадају социјално осетљивим групама или особама са инвалидитетом.

**Поступање услучају неправилности**

**Члан 24.**

Комисија обавештава удружење корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да није могуће утврдити да ли су додељена средства наменски коришћена, односно у случају да се утврди ненаменски утрошак средстава.

**Раскид уговора и повраћај средстава**

**Члан 25.**

Ако се приликом праћења реализације пројекта утврди ненаменско трошење средстава, Општинско веће, на предлог Комисије, захтева раскид уговора, повраћај пренетих средстава, односно активирање инструмената обезбеђења.

У случају ненаменског трошења буџетских средстава, удружење корисник средстава је дужно да средства врати са законском каматом и губи право учешћа на јавном конкурсу за доделу средстава из буџета општине Владичин Хан за подстицање пројеката удружења од јавног интереса у наредне две године.

**Извештај Комисије**

**Члан 26.**

Комисија израђује извештај о реализованој финансијској подршци пројектима удружења из буџетских средстава општине Владичин Хан у претходној календарској години.

Извештај из става 1.овог члана објављује се на званичној интернет страници и огласној табли општине Владичин Хан и на порталу е-У права, без одлагања по његовом састављању.

Комисија спроводи анализу успешности, квалитета и степена остварености циљева пројеката за која су додељена средства на јавном конкурсу, како би оценила у којој мери је то довело до унапређења стања у одређеној области од јавног интереса у којој се удружењима додељују финансијска средства.

**IV ПРЕЛАЗНЕ ИЗАВРШНЕ ОДРЕДБЕ**

**Престанак важења ранијег прописа**

**Члан 27.**

Даном ступања на снагу овог правилника престаје да важи Правилник о начину и поступку остваривања права на доделу средстава из буџета Општине Владичин Хан за програме и пројекте од јавног интереса која реализују удружења ("Службени гласник Града Врања", број 20/2018).

**Спровођење започетих поступака**

**Члан 28.**

Поступци доделе средстава који су отпочели преступања на снагу овог правилника а нису окончани, спровешће се према прописима који су важили пре ступања на снагу овог правилника.

**Ступање на снагу**

**Члан 29.**

Овај правилник ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-46/13/19-I**

 **ПРЕДСЕДНИЦА Данијела Поповић**